- Zebur
- <
- 135
- >

135
135-küy •••• Xudaning qilghan ulugh emelliri üchün ibadet
1 Hemdusana! Perwerdigarning namini medhiyilenglar,
Uni medhiyilenglar, Perwerdigarning qulliri!
2 Uni medhiyilenglar, Perwerdigarning öyide turghanlar,
Xudayimizning hoylilirida turghanlar!
3 Yahni medhiyilenglar, chünki Perwerdigar méhribandur;
Uning namigha küy éytinglar;
Chünki mushundaq qilish shérindur;
4 Chünki Yah Yaqupni Öziningki bolushqa,
Israilni Öz mirasi bolushqa talliwaldi. ◘Mis. 19:5; Qan. 7:6; Tit. 2:14; 1Pét. 2:9
5 Chünki özüm bilimenki, Perwerdigar ulughdur;
Rebbimiz barliq ilahlardin üstündur. ◼«Perwerdigar... barliq ilahlardin üstündur» — bu ayet «ilahlar»ning heqiqiy mewjut ikenlikini étirap qilmaydu, elwette. 95:3 we izahatini körüng.
6 Perwerdigar néme ishni muwapiq körgen bolsa,
U asmanlarda,
Zéminda,
Déngizlarda hem uning barliq tegliridimu shuni qilghandur.
7 U yer chetliridin bulut-tumanlarni örlitidu;
Yamghurlargha chaqmaqlarni hemrah qilidu;
Shamalni Öz xeziniliridin chiqiridu. ◘Yer. 10:13; 51:16
8 U Misirdiki tunji oghullarni halak qildi,
Insanlarning bolsun, haywanlarning bolsun hemmini urup halak qildi. ◘Mis. 12:12,29; Zeb. 78:51
9 U alametlerni, möjizilerni aranglargha ewetti, i Misir;
Pirewn we uning hemme qulliri üstige ewetti. ◘Mis. 7,8,9,10,14
10 U ulugh ellerni uruwetti,
Qudretlik padishahlarni öltürüwetti; ◘Ye. 12
11 Amoriylarning padishahi Sihonni,
Bashanning padishahi Ogni,
Qanaandiki barliq padishahliqlarni uruwetti.
12 Ularning zéminini miras qilip,
Öz xelqi Israilgha miras bolushqa teqdim qildi. ◘Zeb. 78:55
13 Séning naming, Perwerdigar, menggüge,
Shöhret-xatireng dewrdin-dewrgichidur. ◘Mis. 3:15, Zeb. 102:12
14 Chünki Perwerdigar Öz xelqining dewasini soraydu;
Öz qullirigha rehim qilidu. ◘Qan. 32:36, Zeb. 90:13
15 Ellerning butliri bolsa peqetla kümüsh-altundin ibarettur,
Ularni insanning qolliri yasighandur, xalas. ◘Zeb. 115:4
16 Ularning aghzi bar, biraq sözlimeydu;
Közliri bar, biraq körmeydu;
17 Qulaqliri bar, biraq anglimaydu,
Aghzida héch nepes yoqtur.
18 Ularni yasighanlar ulargha oxshap qalidu,
Ulargha tayan’ghanlarmu shundaqtur.
19 Israil jemeti, Perwerdigargha teshekkür-medhiye qayturunglar;
Harun jemeti, Perwerdigargha teshekkür-medhiye qayturunglar;
20 Lawiy jemeti, Perwerdigargha teshekkür-medhiye qayturunglar;
Perwerdigardin qorqidighanlar, Perwerdigargha teshekkür-medhiye qayturunglar!
21 Yérusalémda makanlashqan Perwerdigargha Ziondin teshekkür-medhiye éytilghay!
Hemdusana!

- Zebur
- <
- 135
- >

◘135:4 Mis. 19:5; Qan. 7:6; Tit. 2:14; 1Pét. 2:9

◼135:5 «Perwerdigar... barliq ilahlardin üstündur» — bu ayet «ilahlar»ning heqiqiy mewjut ikenlikini étirap qilmaydu, elwette. 95:3 we izahatini körüng.

◘135:7 Yer. 10:13; 51:16

◘135:8 Mis. 12:12,29; Zeb. 78:51

◘135:9 Mis. 7,8,9,10,14

◘135:10 Ye. 12

◘135:12 Zeb. 78:55

◘135:13 Mis. 3:15, Zeb. 102:12

◘135:14 Qan. 32:36, Zeb. 90:13

◘135:15 Zeb. 115:4

© 2010 Mukeddes Kalam - Uyghur Bible Translation Committee