- Zebur
- <
- 106
- >

106
106-küy •••• Xudaning wapadarliqi we sewr-taqiti; insanning wapasizliqi
1 Hemdusana!
Perwerdigargha teshekkür éytinglar!
Chünki U méhribandur, ebediydur Uning méhir-muhebbiti. ◼«Perwerdigar... méhribandur, ebediydur Uning méhir-muhebbiti...» — bu küyde Tewrattiki «Mis.» 1-24-bablar, «Chöl.» 11-17, 20-bablar, «Yeshua», «Batur hakimlar» hem «Padishahlar» dégen qisimlardiki tarix közde tutulidu. ◘1Tar. 16:34-36; Zeb. 107:1; 118:1; 136:1
2 Perwerdigarning qudretlik qilghanlirini kim sözlep béreleydu?
Uning bar shan-shöhritini kim jakarlap béreleydu?
3 Bextliktur adaletni tutqan,
Daim heqqaniyliqni yürgüzgen kishi!
4 Xelqingge bolghan himmiting bilen méni esligeysen, i Perwerdigar;
Nijatliqing bilen yénimgha kélip xewer alghin! ◼«Nijatliqing bilen yénimgha kélip xewer alghin!» — ibraniy tilida: «Nijatliqing bilen méni yoqlighaysen» dégen sözler bilen ipadilinidu.
5 Shuning bilen, Sen tallighanliringning berikitini körey,
Öz élingning shadliqi bilen shad bolay,
Öz mirasing bolghan xelqing bilen pexirlinip, yayrap yürey!
6 Biz ata-bowilirimiz qatarida gunah ötküzduq,
Qebihlik qilduq, yamanliq eyliduq. ◘Law. 26:40; Yer. 3:25; Dan. 9:5
7 Misirda turghan ata-bowilirimiz möjiziliringni nezirige almay,
Köp méhribanliqliringni ésige almidi;
Belki déngizda, Qizil Déngiz boyida isyan kötürdi. ◘Mis. 14:11,12
8 Biraq U qudritimni namayan qilay dep,
Öz nami üchün ularni qutquzdi. ◘Mis. 9:16
9 Uning Qizil Déngizgha tenbih bérishi bilen,
U qupquruq boldi;
Xuddi qaghjiraq chöllüktin yéteklep mangghandek,
U ularni déngiz tegliridin quruq ötküzdi. ◘Mis. 14:21,22,29
10 Ularni öch körgenlerning qolidin hörlükke chiqardi,
Ulargha hemjemet bolup düshmen changgilidin qutquzdi.
11 Yawlarni sular basti,
Ularning héchbirsi saq qalmidi. ◘Mis. 14:27; 15:5
12 Shundila ular Uning sözlirige ishench qildi;
Ular Uni küylidi. ◘Mis. 14:31; 15:1
13 Ular Uning qilghanlirini shunche téz untudi,
Nesihetini kütmidi;
14 Belki dalada ach közlükke baladek bérildi,
Chöl-bayawanda Tengrini sinidi. ◘Mis. 16:3; Chöl. 11:4,6,33; Zeb. 78:18; 1Kor. 10:6
15 Shunga U sorighinini ulargha berdi,
Biraq jüdetküchi bir késelni janlirigha tegküzdi. ◘Chöl. 11:20, 33; Zeb. 78:29-31; Yesh. 10:16
16 Ular bargahta Musagha heset qildi,
Xudaning muqeddes bendisi Harunnimu körelmidi. ◘Chöl. 16
17 Yer échilip Datanni yutuwetti,
Abiramni ademliri bilen qapsiwaldi. ◘Chöl. 16:31,32,33; Qan. 11:6
18 Egeshküchiliri arisida ot yéqildi;
Yalqun rezillerni köydürüwetti. ◘Chöl. 16:35,46
19 Ular Horeb téghida mozay butni yasidi,
Quyma heykelge sejde qilip, ◘Mis. 32:4
20 Özlirining pexir-shöhriti bolghuchining ornigha,
Ot-chöp yeydighan öküzning süritini almashturdi.
21 Misirda ulugh ishlarni körsetken Nijatkari Tengrini ular untudi.
22 Derweqe, Ham diyarida möjiziler yaratqan,
Qizil Déngiz boyida qorqunchluq ishlarni körsetken Xudani untudi.
23 U ularni halak qilimen dégenidi —
Öz tallighini Musa qehrini yandurush üchün Uning aldida arichi bolup tik turmighan bolsa,
— Derweqe shundaq qilghan bolar idi. ◘Mis. 32:11,32; Qan. 9:13,14; 10:10
24 Ular yene güzel zéminni kemsitip ret qildi,
Uning wedisige ishenmidi; ◘Chöl. 14:1, 2
25 Belki chédirlirida qaqshap yürüp,
Perwerdigarning awazigha qulaq salmidi.
26 Shunga U ulargha qesem qilip qol kötürüp: —
Silerni chölde yiqitip tügeshtürimen — ◘Chöl. 14:28
27 Ewladliringlarnimu eller arisida yiqitip tügeshtürüp,
Yaqa yurtlar ara tarqitiwétimen» — dédi. ◘Zeb. 44:10-14; Ez. 20:23
28 Ular Baal-Péor butqa özini étip choqunup,
Ölüklerge atighan qurbanliqlarni yédi. ◼«Ular Baal-Péor butqa özini étip choqunup, ölüklerge atighan qurbanliqlarni yédi» — «ölüklerge qurbanliq qilish», «yagh puritish» qatarliq herqandaq paaliyetler Tewratta qet’iy men’i qilin’ghan. ◘Chöl. 25:3; 31:16; Weh. 2:14
29 Ular qilmishliri bilen Uning achchiqini keltürdi,
Ular arisida waba qozghaldi;
30 Finihas turdi-de, höküm yürgüzdi,
Shuning bilen waba tosuldi;
31 Bu ish Finihasqa heqqaniyet dep hésablandi,
Uning nesligimu ewladidin ewladighiche, ebediy shundaq hésablandi.
32 Ular yene Perwerdigarni méribah suliri boyida ghezepke keltürdi,
Ularning sewebidin Musaghimu zerer yetti; ◘Chöl. 20:12; Zeb. 95:8
33 Chünki ular uning rohini tériktürdi,
Uning lewliri bixestilikte gep qilip saldi. ◼«Chünki ular uning rohini tériktürdi» — bezi terjimilerde «uning rohi» Musaning rohi emes, belki Xudaning Rohi dep chüshendürülidu. «... Ular uning rohini tériktürdi, uning lewliri bixestilikte gep qilip saldi» — «Chöl.» 20:7-13ni körüng.
34 Ular Perwerdigarning emrige xilapliq qilip,
Shu yerdiki qowmlarni yoqatmidi;
35 Belki yat eller bilen ariliship,
Ularning qiliqlirini ögendi; ◘Hak. 2:2; 3:5, 6
36 Ularning butlirigha choqundi,
Bular özlirige bir tuzaq bolup chiqti;
37 Chünki ular öz oghul-qizlirini soyup, jinlargha qurbanliqqa béghishlidi. ◘Law. 18:21; Qan. 12:31; 2Pad. 16:3; 17:17; 21:6; 2Tar. 28:3; 33:6
38 Shundaq qilip ular bigunah qanni,
Yeni Qanaandiki butlargha atap qurbanliq qilip, öz oghul-qizlirining qénini tökti;
Zémini qan’gha bulghinip ketti. ◘Chöl. 35:33
39 Ular öz qilmishliri bilen bulghandi;
Qiliqliri bilen pahishe ayaldek buzuldi.
40 Shunga Perwerdigar Öz xelqidin qattiq ghezeplendi,
U Öz mirasidin yirgendi;
41 Ularni yat ellerning qoligha berdi,
Ulargha öchmenler ular üstidin hökümranliq qildi.
42 Düshmenliri ularni ezdi,
Ular yaw qoli astida égilip püküldi.
43 Köp qétim Perwerdigar ularni qutquzdi;
Biraq ular bolsa, öz xahishliri bilen Uninggha asiyliq qildi,
Ular öz qebihliki bilen pes halgha chüshti.
44 Shundaqtimu U ularning nale-peryadini anglighanda,
Ularning jebir-japalirigha étibar berdi;
45 Hem ular bilen tüzgen ehdisini eslidi,
Zor méhir-shepqiti bilen, ghezipidin yandi, ◼«Zor méhir-shepqiti bilen,...» — ibraniy tilida: «Zor méhir-shepqetliri bilen...».
46 U ularni sürgün qilghanlarning qelbide rehim oyghatti.
47 Bizni qutquzghaysen, i Perwerdigar Xudayimiz!
Muqeddes naminggha teshekkür éytishqa,
Tentene qilip Séni medhiyileshke,
Bizni eller arisidin yéninggha yighiwalghaysen! ◘1Tar. 16:35
48 Israilning Xudasi bolghan Perwerdigargha,
Ezeldin ta ebedgiche teshekkür-medhiye qayturulghay!
Pütkül xelq «Amin» désun!
Hemdusana! ◘1Tar. 16:36

- Zebur
- <
- 106
- >

◼106:1 «Perwerdigar... méhribandur, ebediydur Uning méhir-muhebbiti...» — bu küyde Tewrattiki «Mis.» 1-24-bablar, «Chöl.» 11-17, 20-bablar, «Yeshua», «Batur hakimlar» hem «Padishahlar» dégen qisimlardiki tarix közde tutulidu.

◘106:1 1Tar. 16:34-36; Zeb. 107:1; 118:1; 136:1

◼106:4 «Nijatliqing bilen yénimgha kélip xewer alghin!» — ibraniy tilida: «Nijatliqing bilen méni yoqlighaysen» dégen sözler bilen ipadilinidu.

◘106:6 Law. 26:40; Yer. 3:25; Dan. 9:5

◘106:7 Mis. 14:11,12

◘106:8 Mis. 9:16

◘106:9 Mis. 14:21,22,29

◘106:11 Mis. 14:27; 15:5

◘106:12 Mis. 14:31; 15:1

◘106:14 Mis. 16:3; Chöl. 11:4,6,33; Zeb. 78:18; 1Kor. 10:6

◘106:15 Chöl. 11:20, 33; Zeb. 78:29-31; Yesh. 10:16

◘106:16 Chöl. 16

◘106:17 Chöl. 16:31,32,33; Qan. 11:6

◘106:18 Chöl. 16:35,46

◘106:19 Mis. 32:4

◘106:23 Mis. 32:11,32; Qan. 9:13,14; 10:10

◘106:24 Chöl. 14:1, 2

◘106:26 Chöl. 14:28

◘106:27 Zeb. 44:10-14; Ez. 20:23

◼106:28 «Ular Baal-Péor butqa özini étip choqunup, ölüklerge atighan qurbanliqlarni yédi» — «ölüklerge qurbanliq qilish», «yagh puritish» qatarliq herqandaq paaliyetler Tewratta qet’iy men’i qilin’ghan.

◘106:28 Chöl. 25:3; 31:16; Weh. 2:14

◘106:32 Chöl. 20:12; Zeb. 95:8

◼106:33 «Chünki ular uning rohini tériktürdi» — bezi terjimilerde «uning rohi» Musaning rohi emes, belki Xudaning Rohi dep chüshendürülidu. «... Ular uning rohini tériktürdi, uning lewliri bixestilikte gep qilip saldi» — «Chöl.» 20:7-13ni körüng.

◘106:35 Hak. 2:2; 3:5, 6

◘106:37 Law. 18:21; Qan. 12:31; 2Pad. 16:3; 17:17; 21:6; 2Tar. 28:3; 33:6

◘106:38 Chöl. 35:33

◼106:45 «Zor méhir-shepqiti bilen,...» — ibraniy tilida: «Zor méhir-shepqetliri bilen...».

◘106:47 1Tar. 16:35

◘106:48 1Tar. 16:36

© 2010 Mukeddes Kalam - Uyghur Bible Translation Committee