- Yoél
- <
- 1
- >

Yoél
1
Chéketke apiti Perwerdigarning künige bésharet béridu
1 Perwerdigarning Pétuélning oghli Yoélgha kelgen sözi: —
2 — I qérilar, anglanglar;
Zéminda barliq turuwatqan hemmeylen, qulaq sélinglar;
Öz künliringlarda yaki ata-bowiliringlarning künliridimu shundaq bir ish bolup baqqanmu?
3 Baliliringlargha shuni éytip béringlar,
Baliliringlar öz balilirigha éytsun,
Ularmu kéler dewrge éytsun: —
4 «Chishligüchi qurt» qaldurghanni chéketke yep boldi,
Chéketke qaldurghanni chéketke lichinkiliri yep boldi,
Chéketke lichinkiliri qaldurghanni «weyranchi qurt»lar yep boldi. ◼««Chishligüchi qurt»lar... «weyranchi qurt»lar — «chéketke lichinke» we «weyranchi qurt»lar bolsa belkim chéketkining ösüsh jeryanidiki üch xil shekli, bolmisa üch xil bashqa ziyandash hasharetler bolushi mumkin.
5 Ey, haraqkeshler, oyghinip qattiq yighlanglar,
Huwlishinglar, i sharab ichküchiler,
Yéngi sharab tüpeylidin —
Chünki u aghzingdin élip tashlandi.
6 Chünki bir xelq, küchlük, sansizlighan xelq,
Zéminim üstige bésip keldi;
Uning chishliri bolsa shirning chishliri,
Uningda shirning hinggang chishliri bardur;
7 U Méning üzüm tallirimni weyrane qiliwetti,
Enjür deriximning qowzaqlirini siyriwetti,
Ularni yalingachlap, tashliwetti;
Ularning shaxliri aqliwétildi.
8 Yashliqidiki éri üchün matem tutup böz kiyimlerge oran’ghan newjuwandek qattiq pighan chékinglar;
9 Perwerdigarning öyi ashliq hediyesidin hem sharab hediyeliridin mehrum qilindi;
Kahinlar, yeni Perwerdigarning xizmetchiliri matem tutidu. ◼«ashliq hediyesidin hem sharab hediyeliri...» — «ashliq hediyeliri» hem «sharab hediyeliri» adette «köydürme qurbanliq»lar hem «teshekkür qurbanliq»lirining üstige quyulatti. «kahinlar, yeni Perwerdigarning xizmetchiliri» — «kahin» muqeddes ibadetxanida puqralar üchün mexsus qurbanliqni köydürgüchi kishi.
10 Étizlar chölderep ketti,
Zémin matem tutidu;
Chünki ziraetler ghazan boldi,
Yéngi sharab qurup ketti,
Zeytun méyi qaghjiridi.
11 Hey déhqanlar, uyulunglar;
Bughdaylar hem arpilar üchün yalwurunglar, i üzümchiler,
Chünki étizlarning hosulliri qurup ketti.
12 Üzüm téli qaghjirap ketti,
Enjür derixi soliship qaldi,
Anar derixi, xorma palmisi hem alma deriximu,
Daladiki barliq derexler soliship ketti;
Berheq, shadliqmu adem balilirida soliship ketti.
13 Bélinglarni baghlanglar, peryad oqunglar, i kahinlar;
Huwlanglar, i qurban’gahning xizmetchiliri;
Kéchiche böz kiyimlerni kiyip düm yétinglar, i Xudaning xizmetchiliri;
Chünki Xudayinglarning öyidin ashliq hediyesi hem sharab hediyesi üzülüp qaldi. ◼«Xudayinglarning öyi» — muqeddes ibadetxanini körsitidu.
14 «Roza tutayli» dep Xudagha mexsus bir mezgilni ayringlar,
Jamaetke mexsus yighilimiz, dep jakarlanglar;
Aqsaqallarni, zéminda turuwatqanlarning hemmisini Perwerdigar Xudayinglarning öyige yighip,
Perwerdigargha nale kötürünglar! ◘Yo. 2:12-15
15 — Ah, shu kün!
Chünki Perwerdigarning küni yéqinlashti,
U Hemmige Qadir teripidin halaket bolup kélidu. ◼«U (shu kün) Hemmige Qadir teripidin halaket bolup kélidu» — mushu söz Yoélgha zamandash Yehudiy xelqining köpinchisini chöchitidighan alahide gep. Ular: ««Perwerdigarning küni» biz Yehudiy xelqige nijatni élip kélidu, herbir bashqa milletke halaketni élip kélidu» dep oylaytti. Yoél peyghember shu künining herbir gunahkar ademge (meyli Yehudiy bolsun, Yehudiy bolmisun) halaket élip kélidu, dep jakarlaydu. ◘Yesh. . 2:9-22; 13:6
16 Mana, ghiza köz aldimizdin élip tashlandi emesmu?
Shadliq, xushalliq Xudayimizning öyidin élip tashlandi emesmu? ◼«Xudayimizning öyi» — muqeddes ibadetxanini körsitidu, elwette.
17 Uruqlar topa-chalmilar astida chirip ketti,
Ambarlar xarabileshti,
Boghuzxanilar ghulap chüshti;
Chünki ziraetler ghazang boldi.
18 Charpaylar shundaq hörkiriship ketti!
Kala padiliri patiparaq boldi,
Otlaqni tapalmighach;
Qoy padilirimu özi «gunahimiz bar» dégendek meyüslendi; ◼«Charpaylar shundaq hörkiriship ketti! Kala padiliri patiparaq boldi, otlaqni tapalmighach; qoy padilirimu özi «gunahimiz bar» dégendek meyüslendi» — hetta charwilar, daladiki haywanlar Xudagha nida kötürwatqan’gha oxshaydu (20-ayetnimu körüng). Némishqa emdi Xudaning xelqi Uninggha héch dua qilmaydu?
19 Ah, Perwerdigar, nida qilimen Sanga;
Chünki ot yalqunliri janggaldiki ot-chöplerni yewetti,
Yalqun daladiki barliq derexlerni köydürüwetti.
20 Daladiki haywanlarmu Sanga nida qilidu,
Chünki ériq-östengler qurup ketti,
Ot-yalqun janggaldiki ot-chöplerni yewetti.

- Yoél
- <
- 1
- >

◼1:4 ««Chishligüchi qurt»lar... «weyranchi qurt»lar — «chéketke lichinke» we «weyranchi qurt»lar bolsa belkim chéketkining ösüsh jeryanidiki üch xil shekli, bolmisa üch xil bashqa ziyandash hasharetler bolushi mumkin.

◼1:9 «ashliq hediyesidin hem sharab hediyeliri...» — «ashliq hediyeliri» hem «sharab hediyeliri» adette «köydürme qurbanliq»lar hem «teshekkür qurbanliq»lirining üstige quyulatti. «kahinlar, yeni Perwerdigarning xizmetchiliri» — «kahin» muqeddes ibadetxanida puqralar üchün mexsus qurbanliqni köydürgüchi kishi.

◼1:13 «Xudayinglarning öyi» — muqeddes ibadetxanini körsitidu.

◘1:14 Yo. 2:12-15

◼1:15 «U (shu kün) Hemmige Qadir teripidin halaket bolup kélidu» — mushu söz Yoélgha zamandash Yehudiy xelqining köpinchisini chöchitidighan alahide gep. Ular: ««Perwerdigarning küni» biz Yehudiy xelqige nijatni élip kélidu, herbir bashqa milletke halaketni élip kélidu» dep oylaytti. Yoél peyghember shu künining herbir gunahkar ademge (meyli Yehudiy bolsun, Yehudiy bolmisun) halaket élip kélidu, dep jakarlaydu.

◘1:15 Yesh. . 2:9-22; 13:6

◼1:16 «Xudayimizning öyi» — muqeddes ibadetxanini körsitidu, elwette.

◼1:18 «Charpaylar shundaq hörkiriship ketti! Kala padiliri patiparaq boldi, otlaqni tapalmighach; qoy padilirimu özi «gunahimiz bar» dégendek meyüslendi» — hetta charwilar, daladiki haywanlar Xudagha nida kötürwatqan’gha oxshaydu (20-ayetnimu körüng). Némishqa emdi Xudaning xelqi Uninggha héch dua qilmaydu?

© 2010 Mukeddes Kalam - Uyghur Bible Translation Committee